ออสเตรเลียเตรียมเปิดประตูรับนักท่องเที่ยวต่างชาติอีกครั้ง
Australia to reconnect with the world after two years of international border closures 
ช่วงสองปีที่ผ่านมา ออสเตรเลียคือหนึ่งในประเทศที่ใช้มาตรการควบคุมพรมแดนอย่างเข้มงวดที่สุดในโลก ทำให้หลายครอบครัวไม่สามารถพบหน้าสมาชิกที่อยู่ในต่างประเทศได้ แต่มาตรการดังกล่าวกำลังจะถูกยกเลิกในอีกไม่กี่วันข้างหน้า ทางการออสเตรเลียระบุว่า นักเดินทางที่ฉีดวัคซีนโควิดครบโดสแล้วจะได้รับอนุญาตให้เข้าออสเตรเลีย ส่วนผู้ที่ยังไม่ฉีดวัคซีนต้องทำเรื่องเพื่อขอยกเว้นอย่างเป็นทางการ และหากได้รับอนุญาตก็จะต้องผ่านกระบวนการกักตัวในโรงแรมที่รัฐบาลจัดเตรียมไว้ให้ นายกรัฐมนตรีสก็อตต์ มอร์ริสัน กล่าวว่า กฎข้อบังคับของออสเตรเลียเรื่องการฉีดวัคซีนนั้นชัดเจน และทุกคนที่ต้องการเดินทางเข้าออสเตรเลียต้องปฏิบัติตามอย่างเคร่งครัด พร้อมระบุถึงเหตุการณ์เมื่อเดือนที่แล้ว ซึ่งนักเทนนิสชายมือหนึ่งของโลก โนวัค โยโควิช ต้องถูกห้ามเข้าออสเตรเลีย ว่าเป็นการ “ส่งข้อความที่ชัดเจน” เกี่ยวกับจุดยืนเรื่องการฉีดวัคซีนของออสเตรเลีย ทั้งนี้ ออสเตรเลียเริ่มผ่อนคลายมาตรการควบคุมพรมแดนตั้งแต่เมื่อปีที่แล้ว โดยอนุญาตให้นักเรียนต่างชาติและแรงงานที่มีทักษะฝีมือที่ฉีดวัคซีนแล้วสามารถเข้าประเทศได้เมื่อเดือนธันวาคม